Pilim Tru Pasin Bilong Jehova Long Givim Samting
JEHOVA em i God bilong givim ol samting. (Jems 1:17) Skai na ol sta long ples antap, na gras na ol plaua na ol diwai i stap long graun, olgeta dispela samting i litimapim nem bilong Jehova na kamapim klia olsem em i gat pasin bilong givim samting.—Sng. 65:12, 13; 147:7, 8; 148:3, 4.
Man bilong raitim song i pilim tru gutpela pasin bilong God, olsem na em i singim song na litimapim nem bilong Jehova long ol gutpela samting em i wokim. Taim yu ritim Song sapta 104, yu tu bai pilim wankain olsem man bilong raitim song. Em i tok: “Taim mi stap laip, bai mi singim ol song long Bikpela. Bai mi singim ol song bilong litimapim nem bilong God bilong mi inap long taim mi dai.” (Sng. 104:33) Olsem wanem? Yu tu i holim wankain tingting?
NAMBAWAN EKSAMPEL LONG GIVIM OL SAMTING
Jehova i laik bai yumi bihainim pasin bilong em long givim ol samting. Na tu, em i tokim yumi long ol risen bilong givim ol samting. Aposel Pol i tok: “Tokim ol man husat i gat planti mani long dispela taim bilong nau long ol i no ken ting olsem ol i winim ol arapela. Na ol i no ken putim bilip bilong ol long mani samting i bilong stap sotpela taim tasol, nogat. Ol i mas bilip long God husat i save givim yumi planti gutpela samting bilong mekim yumi amamas. Tokim ol long ol i mas mekim gutpela pasin, na mekim planti gutpela wok, na amamas long givim ol samting, na redi long serim ol samting bilong ol. Long dispela rot ol bai bungim ol samting i dia tumas bilong helpim ol long bihain, bai ol i ken holim strong dispela laip em i laip tru.”—1 Tim. 6:17-19.
Taim Pol i raitim namba 2 pas i go long kongrigesen long Korin, em i kirapim ol long holim stretpela tingting long pasin bilong givim ol samting. Em i tok: “Olgeta wan wan i mas givim samting ol i pasim tok long bel long givim. Ol i no ken bel hevi na givim na narapela i no ken fosim ol long givim, nogat. God i save laikim tumas man i amamas long givim samting.” (2 Kor. 9:7) Pol i tok: Man i kisim samting i amamas long kisim samting em i nidim, na man i givim samting i kisim ol blesing long sait bilong bilip.—2 Kor. 9:11-14.
Long pinis bilong pas, Pol i kolim tu bikpela presen em God i givim. Pol i tok: “Yumi tenkyu long God long dispela presen em i givim nating, em presen i gutpela tumas.” (2 Kor. 9:15) Yumi kisim planti blesing long rot bilong Jisas Krais, na olgeta dispela blesing i olsem presen i kam long Jehova. God i givim planti samting tumas, olsem na i stret tru long yumi tok tenkyu long em.
Hau bai yumi inap tok tenkyu long olgeta samting Jehova na Jisas i mekim bilong helpim yumi long nau na long bihain? Yumi ken givim taim, strong, na mani bilong yumi long sapotim lotu i tru.—1 Sto. 22:14; 29:3-5; Luk 21:1-4.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn